**Нусипбаева анар Бекмуханбетовна**

**Философия магистрі, қазақ тілі мен әдебиет пәнінің мұғалімі**

**Абайдың басқарушылық бейнесі**

**Аннотация**

Мақалада Абай бейнесі арқылы тұлға бойында кездесетін басқару іс-әрекеттерінің көрінісі мен болуға тиісті қасиеттері сөз болады. Абай қоғамындағы қара халықтың тіршілік етуіндегі кейбір көріністерге шолу жасалып, Абайдың атқарған билік амалдары мен ел басқару ісіндегі әділ әрекеттері қарастырылады.

**Кілттік сөздер:** басқару, басқарушылық іс-әрекет, ел билеуші

Әр заманның өзіндік ерекшеліктерінің болатыныны брімізге де белгілі. «Заманына қарай – адамы» деп ұрандап жатамыз. Яғни бұл - ғасырлар бойы өзіміз құрастырып жасап, сол құраманың ішінде тіршілік етіп жүрген әлеміміздегі қарбалас сәттерге қаратып айтылған ұран сөз іспеттес. Ескі көзге немесе тарихқа үңіле келе көптеген жайттар мен іс-әрекеттерді өз қоғамымызға сәйкестендіріп, салыстырып, талдап жатамыз. Сол тарихқа көз жүгіртсек, Абай сынды кейіпкерлеріміздің бейнесін табатынымыз сөзсіз. Ұлы ғұлама Абай туралы екі ғасырға жуық ұрпақтан ұрпаққа беріліп келе жатқан сансыз ойлары мен еңбектері өз құндылықтарын жоғалтқан емес. Оның даналық даңқы ел шекарасынан асып, талантты тұлғасы бүкіл әлем игілігіне айналды. Оның ойлары – еркін Қазақстанның қазіргі заманғы философиясына қаланған кірпіштер. Себебі, әр ойы мен мол мұраға толы еңбектері, құлшынысы мен өз қоғамына сіңірген әрекеттері бүгінгі күнге жетелейтін алтын көпір.

Абай бейнесін Мұхтар Әуезовтың бүкіл әлем мен ұлтқа әйгілі «Абай жолы» романынан танимыз. Сонымен қатарласа Абайдың өз шығармашылығы арқылы Абай тұлғасы айқындала түседі. Әуэзовтың романында басты жағымды кейіпкер - ол, әрине, Абай. Нақты тарихи тұлға, халық арасында өзінің ақыл-ойының, білімділігінің, адалдығының және белсенді азаматтық позициясының арқасында еңсерілмейтін беделге ие болған көрнекті тұлға. Әуезовтың алдында ақынның куәгерлері, жақындары мен достарының естеліктері бойынша мінсіз, үлгілі көрінген адам тұрды. Мұндай бейне сол дәуірдегі, яғни кеңестік идеологиялық насихатпен дамыған жалпы қабылданған нормаға сәйкес келді.

Абайдың басқарушылық бейнесі - бала күннен көріп өскен әрбір оқиғалардан, қатал әкесінің қатаң келбеті мен шығарған әділетсіз үкімдерінің сипатынан, жылдар бойы жинақтаған тәжірибесінің бөліктерінен құралған бейне.

Абай өзін-өзі ұстау мен өзін-өзі басқаруда ерік қайраттың және оның адам өмірінде алатын орнына ерекше мән берген, әркімнің өзін-өзі билеуі, өзінің мінез-құлқын басқаруы, мақсатқа жету жолындағы кедергілерді жеңуі - бәрі де ерік қызметінің нәтижесі. Сондықтан ол былай кеңес береді: «Егер де есті кісілердің қатарында болғың келсе, күніне бір мәрте, болмаса жұмасына бір, ең болмаса айында бір өзіңнен өзің есеп ал. Өмірді қалай өткіздің, не білімге, не дүниеге жарамсыз қылық үш нәрсе бар, содан қашпақ керек. Әуелі – надандық, екіншісі – еріншектік, үшіншісі – залымдық деп білесің. Білімсіздік хайуандық болады. Еріншектік – күллі дүниенің дұшпаны. Талапсыздық, жігерсіздік, ұятсыздық, кедейлік – бәрі осыдан шығады». Міне, әр оңды әрекеттерді жоқ қылатын көлеңкелі кеселдерді жеңе білуге насихаттап отырғандығын аңғарамыз.

Абай Құнанбаев – адам табиғатынан дене мен жанға ие екенін айтты - «Менің педагогикалық жүйемде адамгершілік үлгі мен тілге бірінші кезекте мән беріледі». Әділ адамда 3 Махаббат бар екендігін ескерткен (Жаратушыға, Адамзатқа, Әділеттілікке). «Ақынның азаматтық парызы шындықты бейнелеуде, қоғамдық кесірді әділет пен ақылдың билігіне жүгіндіруде» деп білді. Бұл сипаттағы терең ойлы, мағыналы философиялық шығармасы қара сөздер деп аталады. Оның этикалық принципі адам болып қалу. Оның түсінігі бойынша адам ақыл-ой мен ізгілікті, еңбекқорлық пен білімді, достық пен махаббатты ұштастыруы керек. Ол замандастарына күн мен ай – таудың әшекейі, ал жердің әшекейі – адам екенін түсіндіруде еш жалықпаған. Демек, ел басына күн туса да, басың таққа жетсе де – өзіңнің соңыңнан ерген халыққа әділеттілік танытып, өзіңнің адами қасиетіңнен, әділеттілік жолындағы биігіңнен түспеу керектігін шегелейді. Онсыз мансаптың да, шен мен атақтың да құны жоқ.

Тағы бір назар аударарлық нәрсе — өмірдің тұрлаусыз екендігі, баянсыздығы жайлы тұжырым мен ақылды адамның мінез-әрекетін, надан, ақылсыз кісінің әдетін айту, немесе ел билеудің қиындығы жайлы тұжырым мен ақылды адамның мінез-әрекетін, надан, ақылсыз кісінің әдетін айту, немесе ел билеудің қиындығы жайлы пікір – осыларды өз алдына бөлек алып қарағанда, өзара байланысы аз болып көрінуі де ықтимал сияқты. Ақынның қоғам туралы ой-пікірлері бүгінгі өмірмен де тікелей байланысты. Бір ғана «Жігіттер, ойын арзан, күлкі қымбат» өлеңін алсақ, ақынның философиялық ой-толғамы бүгінмен ұштасып жатыр.

Бүгін біз Абайдың қазақ болмысын терең бойлай түсінуіне жол ашқан осы ел басқару ісіндегі болыстық және билік қызметі болғандығы жөнінде сенімді айта аламыз.

Архив құжаттарының көрсетуіне қарағанда Абай саналы өмірінің «18 жылын ел басқару ісіне арнап, оның 12 жылында болыс, 6 жылында би болып, ғұмырын әр қилы айтыс-тартысқа толы оқиғалар толқынында өткізеді». Сол болыстық қызметке сайланған жылдардан бастап, архив деректері қайраткер Абайды, ағартушы Абайды, демократ Абайды әр қырынан тереңірек таныта түсіп отырады. Әкімшілік қызмет атқару арқылы да өзінің ағартушылық идеясын жүзеге асырып, туған халқының арман-тілегіне пайдасын тигізуді мақсат еткен ақын елдің мінезіндегі жағымсыз қылықтарды құртып, оларды түзу жолға салуды басты бағыты етеді [2].

Абайдың төтенше съездерге қатысуы, жер дауы, жесір дауына билік айтуы, орыс әкімдерімен кездесуі, заң ережелерін жасауға, ағарту ісіне қатысы туралы архив деректері Абайды әр қырынан көрсете түседі.

Әкенің қатал тәртібіне бағынып, білімге деген шөлін қандыра алмағай, әке билігі, әке талабы, әке әмірімен Абай оқуын үзіп, жастайынан ел арасындағы сансыз күйткіл шаруаға, ел билеу мен әлеуметтік істерге еркінен тыс қатысуға тура келеді. Ендігі жерде Абай ел арасындағы әртүрлі ру тайпасы, түрлі даулы істерге араласып, қазақ даласының өктем билеушісі өз әкесі Құнанбай мен оның тобындағы ел билеушілер және оларға қарсы топтардың қарым-қатынастарын жіті аңғара бастайды. Әр түрлі топтардың арасында жиі болып, халықтың, қалың бұқараның кедей шаруалардың тұрмыс жағдайын өз көзімен көріп танысады. Ол қоғам өмірі жайлы көп толғанып, көп ойланып жүріп, халық мүддесі үшін, адалдық, адамгершілік үшін күресуге ұмтылады. Қайнаған өмір тіршілігіндегі қолына әкімдік пен күш бірдей тиген әкесінің өктемдік жүргізуіне бірде «қарны ашып», бірде түсінбей, енді бірде өзінше келіспей, қатты сынға алып, тиімсіз тұстарын өзіне түртіп отырған.

Әділдігі мен төрелігі дөп түскен игі істер мен қатал да, әділетсіз жазалардың, өзім білемдік тәкаппарлықтың көріністерін бақылап жүрген Абайға қайнаған ел өмірін жақсы білуге, оны терең түсінуге, өмірде - әділет пен шындықтың не екенін, зорлық пен адамгершіліктің не екенін, екі түрлі өмірдің бар екенін, әсіресе ғасырлар бойғы туған халқының әлеуметтік әжімдерінің сырын оқып, ондағы өз орнын, сол орынға сай осы күнге дейін істегенін, келешекте неден жеріп, неге ұмтылуына қорытуға зор себепкер болды. Абай ескіліктің әділетсіз қылықтарына қарсы шығып, адалдыққа бой сұнып, өктем биліктің көрінісін еркіндікке алмастыруының сипаты бүгінгі қоғамның да келбетінен хабар беретіндігі іспеттес.

Байсып, паңсып көрінгенге бәлсіп,

Өзі ғана келгендей, дүниеге жансып,

Маң-маң басып, мен-мендігі асып,

Мал бітті деп, көңілі көтеріліп тасып... – деген секілді шумақтары бастық болдым, билік пен тізгін қолға түсті екен деп асыра сілтейтіндерге өткір пікір. Өзі билік еткен уақытта Абай шынайы демократтық принципті ұстағанын көреміз. Бұрынғы заңда – ақсүйек шыңғыс тұқымы төрелерге қарапайым қазақ күмәнге, куәлікке жарамайтын. Абай ережесінде осы қаталдық заңды бұзып қарапайым қазақ та куәлікке жүріп, күмәнге өтетін болған. Абай ережесінің бұдаг өзге де көптеген жаңа мазмұндары ру – феодалдық қауымының билеуші топтары өз мүддесіне қарай ғасырлар бойы қолданып келген әділетсіз, ескі, шіріген жобаларын күйретіп, зор соққы береді. Сонымен бірге Абай патша өкіметінің мемлекеттік құрылысында сол кездегі әлеуметтік өмір мен тіршіліктің шеңберінде мүмкін болған демократтық жаңалықтарды толық енгізген. Бұл жаңалықтар әрине, билеп-төстеуші мал мен жер иелері үшін емес, қара бұқара мен қорғансыз жандар үшін екендігінде дау жоқ. Міне қараңғылық пен қара күш түнерген елде Абай жасаған тамаша заң реформасының мәні солай [3].

Абайдың бұл заң ережелері ескіден келе жатқан қазақтың билік жобасына, ғасырлар бойы қалыптасқан кертартпа әдет ғұрпына, әсіресе қазақ тұрмысына, әлеуметтік қалпына сәйкеспейтін патша өкіметінің заңына да қарсы тұра алды. Абай ұсынған бұл ереже көпшілік мәжілісінде бірауыздан қабылданғанымен патшалық үкіметтің әкімшілік орындары өздерінің отаршылдық саясатына қайшы, демократиялық жаңалықтары болғандықтан, іс жүзінде қолданбай аяқсыз қалған тәрізді. Бірақ көзі тірісінде Абай осы ережелерді бұлжытпай қолданған. Өзінің билікке тағайындалмай тұрған шағында билік басындағылардың әрекетін өткір сынға алған ой-пікірлері мен туындылары қуғынға ұшырардай жауапқа да тартқан кездері болған. Ондай еңбектерінде болыс болсын, би болсын шекпен жапқанға жағынбауға, ар-ұяттың асылынан аспауға кеңес береді. Мақтанға салынбай әділ жолында қызмет етуге шақырады.

Абай заманы, ол ақындық өнерге, ағартушылық жолындағы күреске барын салып кіріскен кез – қазақ халқының тарихындағы ең бір күрделі, талас тартысы қайшылығы мол дәуір болатын. Бұрынғы хан билейтін заман артта қалып, ел арасынан сайланған аға сұлтандар шыққан болса, ондай тәртіп те жарты ғасырға жетпей өзгертіліп, қазақ даласы ұсақ-ұсақ болыстарға бөлшектеніп, ел билеу тізгіні уезд бастықтарының – патша чиновниктерінің қолына көшкен еді.

Ақын-ойшыл өмірдің ең күрделі мәселелерін, оның мәні мен маңыздылығы туралы, елдің көңіл-күйі мен болашағы туралы, халықтың тағдыры туралы, дала тыныштығын оятқан күрмелген мәселелер туралы толғанысын жасырмаған мол мұра қалдырды.

Демек, Абай мұрасы – халқымыздың сарқылмас асыл қазынасы. Ол адам тіршілігінің сан саласын қамтып, бүгінгі мен болашақты ұштастырған өміршеңдігімен, әмбебап әрқилылығымен қымбат. Халық тарихи дамудың қаншама асуларынан асып, қандай биігіне көтерілсе де, Абай аты мен Абай сөзі әрдайым оның аузындағы жыры, көкірегіндегі иманы, санасындағы ұжданы болып қала береді.

Ол өзінің жанын тебіренткен, санасын сансыз ойларға жетелеген тамаша шығармалары мен жалынды жырларын маржандай төгіп, олардың әрбір бетінен, әрбір жолынан, әрбір сөзінен бізге, соншама ыстық, соншама жақын леп сезіледі, ол леп өткен заманның кешегі тәркі дүниенің соққан тынысы болса да бізге түсінікті, жүрегімізге қонымды Абай үні, Абай тынысы – заман тынысы, халық үні. Бүгін ол үн біздің де үнімізге қосылып, жаңғырып, жаңа өріс алып тұр.

Сондықтан біздің заманымызда ақын, аудармашы, композитор, философ, ойшыл Абай Құнанбаев сияқты ұлы және дана адамдарды есте сақтау өте маңызды. Бұл біздің еліміздің дамуына ғана емес, жеке тұлға ретінде әрбір қазақстандықтың дамуына да ықпал етеді.

**Пайдаланылған әдебиеттер тізімі**

1. Мұхамедхан Қ. Бәріміздің Абайымыз. -Алматы: Алаш, 2005.-Т.1. -344 б.

**2. Алмахан Мұхаметқалиқызы**. Абайдың қайраткерлік қызметі. Білім айнасы ([Абай əлемі](https://bilimainasy.kz/niche/%d0%b0%d0%b1%d0%b0%d0%b9-%c9%99%d0%bb%d0%b5%d0%bc%d1%96/)) **электронды журналы.** 2018-04-05.

3. Абай шығармаларының бір томдық толық жинағы. –Алматы: Қазмемкөркемәдеббас, 1961. - 692 б.